# śrī-kṛṣṇa-saṁhitā

## prathama vaikuṇṭha-varṇanam

śrī-kṛṣṇa-tattva-nirdeśe kṛpā yasya prayojanam |

vande taṁ jñānadaṁ kṛṣṇa-caitanyaṁ rasa-vigraham ||1||

samudra-śoṣaṇaṁ reṇor yathā na ghaṭate kvacit |

tathā me tattva-nirdeśo mūḍhasya kṣudra-cetasaḥ ||2||

kintu me hṛdaye ko’pi puruṣaḥ śyāmasundaraḥ |

sphuran samādiśat kāryam etat-tattva-ni-rūpaṇam ||3||

āsīd ekaḥ paraḥ kṛṣṇo nitya-līlā-parāyaṇaḥ |

cic-chaktyāviṣkṛte dhāmni nitya-siddha-gaṇāśrite ||4||

cid-vilāsa-rase mattaś cid-gaṇair anvitaḥ sadā |

cid-viśeṣānvite bhāve prasaktaḥ priya-darśanaḥ ||5||

jīvānāṁ nitya-siddhānāṁ svādhīna-prema-lālasaḥ |

prādāttebhyaḥ svatantratvaṁ kāryākārya-vicāraṇe ||6||

yeṣāṁ tu bhagavad-dāsye rucir āsīd balīyasī |

svādhīna-bhāva-sampannās te dāsā nitya-dhāmani ||7||

aiśvarya-karṣitā eke nārāyaṇa-parāyaṇāḥ |

mādhurya-mohitāś cānye kṛṣṇa-dāsāḥ sunirmalāḥ ||8||

sambhramād dāsya-bodhe hi prītis tu prema-rūpiṇī |

na tatra praṇayaḥ kaścit viśrambhe rahite sati ||9||

mādhurya-bhāva-sampattau viśrambho balavān sadā |

mahā-bhāvāvadhiḥ prīter bhaktānāṁ hṛdaye dhruvam ||10||

jīvasya nitya-siddhasya sarvam etad anāmayam |

vikārāś cid-gatāḥ śaśvat kadāpi no jaḍānvitaḥ ||11||

vaikuṇṭhe śuddha-cid-dhāmni vilāsā nirvikārakāḥ |

ānandābdhi-taraṅgās te sadā doṣa-vivarjitāḥ ||12||

yam aiśvarya-parā jīvā nārāyaṇaṁ vadanti hi |

mādhurya-rasa-sampannāḥ kṛṣṇam eva bhajanti tam ||13||

rasa-bheda-vaśād eko dvidhā bhāti svarūpataḥ |

advayaḥ sa paraḥ kṛṣṇo vilāsānanda-candramāḥ ||14||

ādheyādhāra-bhedaś ca deha-dehi-vibhinnatā |

dharma-dharmi-pṛthag-bhāvā na santi nitya-vastuni ||15||

viśeṣa eva dharmo'sau yato bhedaḥ pravartate |

tad-bheda-vaśataḥ prītis taraṅga-rūpiṇī sadā ||16||

prapañca-malato'smākaṁ buddhir duṣṭāsti kevalam |

viśeṣo nirmalas tasmān na ceha bhāsate'dhunā ||17||

bhagavaj-jīvayos tatra sambandho vidyate'malaḥ |

sa tu pañca-vidhaḥ prokto yathātra saṁsṛtau svataḥ ||18||

śānta-bhāvas tathā dāsyaṁ sakhyaṁ vātsalyam eva ca |

kānta-bhāva iti jñeyāḥ sambandhāḥ kṛṣṇa-jīvayoḥ ||19||

bhāvākāra-gatā prītiḥ sambandhe vartate'malā |

aṣṭa-rūpā kriyā-sārā jīvānām adhikārataḥ ||20||

śānte tu rati-rūpā sā cittollāsa-vidhāyinī |

ratiḥ premā dvidhā dāsye mamatā-bhāva-saṅgatā ||21||

sakhye ratis tathā premā praṇayo'pi vicāryate |

viśvāso balavān tatra na bhayaṁ vartate kvacit ||22||

vātsalye sneha-paryantā prītir drava-mayī satī |

kānta-bhāve ca tat sarvaṁ militaṁ vartate kila |

māna-rāgānurāgaiś ca mahā-bhāvair viśeṣataḥ ||23||

vaikuṇṭhe bhagavān śyāmaḥ gṛhasthaḥ kula-pālakaḥ |

yathātra lakṣyate jīvaḥ sva-gaṇaiḥ pariveṣṭitaḥ ||24||

śāntā dāsāḥ sakhāś caiva pitaro yoṣitas tathā |

sarve te sevakā jñeyāḥ sevyaḥ kṛṣṇaḥ priyaḥ satām || 25||

sārvajñya-dhṛti-sāmarthya-vicāra-paṭutā-kṣamāḥ |

prītāv ekātmatāṁ prāptā vaikuṇṭhe'dvaya-vastuni ||26||

cid-dravātmā sadā tatra kālindī virajā nadī |

cid-ādhāra-svarūpā sā bhūmis tatra virājate ||27||

latā-kuñja-gṛha-dvāra-prāsāda-toraṇāni ca |

sarvāṇi cid-viśiṣṭāni vaikuṇṭhe doṣa-varjite ||28||

cic-chakti-nirmitaṁ sarvaṁ yad vaikuṇṭhe sanātanam |

pratibhātaṁ prapañce'smin jaḍa-rūpa-malānvitam ||29||

sad-bhāve'pi viśeṣasya sarvaṁ tan nitya-dhāmani |

akhaṇḍa-sac-cid-ānanda-svarūpaṁ prakṛteḥ param ||30||

jīvānāṁ siddha-sattvānāṁ nitya-siddhimatām api |

etan nitya-sukhaṁ śaśvat kṛṣṇa-dāsye niyojitam ||31||

vākyānāṁ jaḍa-janyatvān na śaktā me sarasvatī |

varṇane vimalānanda-vilāsasya cid-ātmanaḥ ||32||

tathāpi sārajuṭ vṛttyā samādhim avalambya vai |

varṇitā bhagavad-vārtā mayā bodhyā samādhinā ||33||

yasyeha vartate prītiḥ kṛṣṇe vraja-vilāsini |

tasyaivātma-samādhau tu vaikuṇṭho lakṣyate svataḥ ||34||

iti śrī-kṛṣṇa-saṁhitāyāṁ

vaikuṇṭha-varṇanaṁ nāma

prathamo'dhyāyaḥ

||1||

 --o)0(o--

(2)

### dvitiyo’dhyāyaḥ

## bhagavac-chakti-varṇanam

atraiva tattva-vijñānaṁ jñātavyaṁ satataṁ budhaiḥ |

śakti-śaktimator bhedo nāsty eva paramātmani ||1||

tathāpi śrūyate'smābhiḥ parā śaktiḥ parātmanaḥ |

acintya-bhāva-sampannā śaktimantaṁ prakāśayet ||2||

sā śaktiḥ sandhinī bhūtvā sattā-jātaṁ vitanyate |

pīṭha-sattā-svarupā sā vaikuṇṭha-rūpiṇī satī ||3||

kṛṣṇādy-ākhyābhidhā sattā rūpa-sattā kalevaram |

rādhādyā saṅginī-sattā sarva-sattā tu sandhinī ||4||

sandhinī-śakti-sambhūtāḥ sambandhā vividhā matāḥ |

sarvādhāra-svarūpeyaṁ sarvākārā sad-aṁśakā ||5||

saṁvid-bhūtā parā śaktir jñāna-vijñāna-rūpiṇī |

sandhinī-nirmite sattve bhāva-saṁyojinī satī ||6||

bhāvābhāve ca sattāyāṁ na kiñcid api lakṣyate |

tasmāt tu sarva-bhāvānāṁ saṁvid eva prakāśinī ||7||

sandhinī-kṛta-sattveṣu sambandha-bhāva-yojikā |

saṁvid-rūpā mahā-devī kāryākārya-vidhāyinī ||8||

viśeṣābhāvataḥ saṁvid brahma-jñānaṁ prakāśayet |

viśeṣa-saṁyutā sā tu bhagavad-bhakti-dāyinī ||9||

hlādinī-nāma-samprāptā saiva śaktiḥ parākhyikā |

mahā-bhāvādiṣu sthitvā paramānanda-dāyinī ||10||

sarvordhva-bhāva-sampannā kṛṣṇārdha-rūpa-dhāriṇī |

rādhikā sattva-rūpeṇa kṛṣṇānandamayī kila ||11||

mahābhāva-svarūpeyaṁ rādhā kṛṣṇa-vinodinī |

sakhya aṣṭa-vidhā bhāvā hlādinyā rasa-poṣikāḥ ||12||

tat-tad-bhāva-gatā jīvā nityānanda-parāyaṇāḥ |

sarvadā jīva-sattāyāṁ bhāvānāṁ vimalā sthitiḥ ||13||

hlādinī sandhinī saṁvid ekā kṛṣṇe parātpare |

yasya svāṁśa-vilāseṣu nityā sā tritayātmikā ||14||

etat sarvaṁ svataḥ kṛṣṇe nirguṇe'pi kilādbhutam |

cic-chakti-rati-sambhūtaṁ cid-vibhūti-svarūpataḥ ||15||

jīva-śakti-samudbhūto vilāso'nyaḥ prakīrtitaḥ |

jīvasya bhinna-tattvatvāt vibhinnāṁśo nigadyate ||16||

paramāṇu-samā jīvāḥ kṛṣṇārka-kara-vartinaḥ |

tat teṣu kṛṣṇa-dharmāṇāṁ sad-bhāvo vartate svataḥ ||17||

samudrasya yathā binduḥ pṛthivyā reṇavo yathā |

tathā bhagavato jīve guṇānāṁ vartamānatā ||18||

hlādinī sandhinī saṁvit kṛṣṇe pūrṇatamā matā |

jīve tv aṇu-svarūpeṇa draṣṭavyā sūkṣma-buddhibhiḥ ||19||

svātantrye vartamāne'pi jīvānāṁ bhadra-kāṅkṣiṇām |

śaktayo'nugatāḥ śaśvat kṛṣṇecchāyāḥ svabhāvataḥ ||20||

ye tu bhoga-ratā mūḍhās te sva-śakti-parāyaṇāḥ |

bhramanti karma-mārgeṣu prapañce durnibārite ||21||

tatraiva karma-mārgeṣu bhramatsu jantuṣu prabhuḥ |

paramātma-svarūpeṇa vartate līlayā svayam ||22||

eṣā jīveśayor līlā māyayā vartate'dhunā |

ekaḥ karma-phalaṁ bhuṅkte cāparaḥ phala-dāyakaḥ ||23||

jīva-śakti-gatā sā tu sandhinī sattva-rūpiṇī |

svargādi-lokam ārabhya pārakyaṁ sṛjati svayam ||24||

karma karma-phalaṁ duḥkhaṁ sukhaṁ vā tatra vartate |

pāpa-puṇyādikaṁ sarvam āśā-pāśādikaṁ hi yat ||25||

jīva-śakti-gatā saṁvid īśa-jñānaṁ prakāśayet |

jñānena yena jīvānām ātmany ātmā hi lakṣyate ||26||

vairāgyam api jīvānāṁ saṁvidā sampravartate |

kadācil laya-vāñchā tu prabalā bhavati dhruvam ||27||

jīve yā hlādinī-śaktir īśa-bhakti-svarūpiṇī |

māyā-niṣedhikā sā tu nirākāra-parāyaṇā ||28||

cic-chaktir atibhinnatvād īśa-bhaktiḥ kadācana |

na prīti-rūpam āpnoti sadā śuṣkā svabhāvataḥ ||29||

kṛtajñatā-bhāva-yuktā prārthanā vartate harau |

saṁsṛteḥ puṣṭi-vāñchā vā vairāgya-bhāvanā-yutā ||30||

kadācid bhāva-bāhulyād aśru vā vartate dṛśoḥ |

tathāpi na bhaved bhāvaḥ śrī-kṛṣṇe cid-vilāsini ||31||

vibhinnāṁśa-gatā līlā kṛṣṇasya paramātmanaḥ |

jīvānāṁ baddha-bhūtānāṁ sambandhe vidyate kila ||32||

cid-vilāsa-ratā ye tu cic-chakti-pālitāḥ sadā |

na teṣām ātma-yogena brahma-jñānena vā phalam ||33||

māyā tu jaḍa-yonitvāc cid-dharma-parivartinī |

āvaraṇātmikā śaktir īśasya paricārikā ||34||

cic-chakteḥ pratibimbatvān māyayā bhinnatā kutaḥ |

praticchāyā bhaved bhinnā vastuno na kadācana ||35||

tasmān māyā-kṛte viśve yad yad bhāti viśeṣataḥ |

tat tad eva pratichāyā cic-chakter jala-candravat ||36||

māyayā bimbitaṁ sarvaṁ prapañcaḥ śabdyate budhaiḥ |

jīvasya bandhane śaktam īśasya līlayā sadā ||37||

vastunaḥ śuddha-bhāvatvaṁ chāyāyāṁ vartate kutaḥ |

tasmān māyā-kṛte viśve heyatvaṁ paridṛśyate ||38||

sā māyā sandhinī bhūtvā deśa-buddhiṁ tanoti hi |

ākṛtau vistṛtau vyāptā prapañce vartate jaḍā ||39||

jīvānāṁ martya-dehādau sarvāṇi karaṇāni ca |

tiṣṭhanti parimeyāni bhautikāni bhavāya hi ||40||

saṁvid-rūpā mahā-māyā liṅga-rūpa-vidhāyinī |

ahaṅkārātmakaṁ cittaṁ baddha-jīve tanoty aho ||41||

sā śaktiś cetaso buddhir indriye bodha-rūpiṇī |

manasy eva smṛtiḥ śaśvat viṣaya-jñāna-dāyinī ||42||

viṣaya-jñānam eva syān māyikaṁ nātma-dharmakam |

prakṛter guṇa-saṁyuktaṁ prākṛtaṁ kathyate janaiḥ ||43||

sā māyā-hlādinī prītir viṣayeṣu bhavet kila |

karmānanda-svarūpā sa bhukti-bhāva-pradāyinī ||44||

yajñeśa-bhajanaṁ śaśvat tat-prīti-kārakaṁ bhavet |

trivarga-viṣayo dharmo lakṣitas tatra karmibhiḥ ||45||

iti śrī-kṛṣṇa-saṁhitāyāṁ

bhagavac-chakti-varṇanaṁ nāma

dvitīyo'dhyāyaḥ

||2||

--o)0(o--

(3)

### trtiyo’dhyāyaḥ

## avatāra-līlā-varṇanam

bhagavac-chakti-kāryeṣu trividheṣu sva-śaktimān |

vilasan vartate kṛṣṇaś cij-jīva-māyikeṣu ca ||1||

cit-kāryeṣu svayaṁ kṛṣṇo jīve tu paramātmakaḥ |

jaḍe yajñeśvaraḥ pūjyaḥ sarva-karma-phala-pradaḥ ||2||

sarvāṁśī sarva-rūpī ca sarvāvatāra-bījakaḥ |

kṛṣṇas tu bhagavān sākṣān na tasmāt para eva hi ||3||

acintya-śakti-sampannaḥ sa kṛṣṇaḥ karuṇā-mayaḥ |

māyā-baddhaysa jīvasya kṣemāya yatnavān sadā ||4||

yad-yad-bhāva-gato jīvas tat-tad-bhāva-gato hariḥ |

avatīrṇaḥ sva-śaktyā sa krīḍatīva janaiḥ saha ||5||

matsyeṣu matsya-bhāvo hi kacchape kūrma-rūpakaḥ |

meru-daṇḍa-yute jīve varāha-bhāvavān hariḥ ||6||

nṛsiṁho madhya-bhāvo hi vāmanaḥ kṣudra-mānave |

bhārgavo'sabhya-vargeṣu sabhye dāśarathis tathā ||7||

sarva-vijñāna-sampanne kṛṣṇas tu bhagavān svayam |

tarka-niṣṭha-nare buddho nāstike kalkir eva ca ||8||

avatārā harer bhāvāḥ kramordhva-gatimad dhṛdi |

na teṣāṁ janma-karmādau prapañco vartate kvacit ||9||

jīvānāṁ krama-bhāvānāṁ lakṣaṇānāṁ vicārataḥ |

kālo vibhajyate śāstre daśadhā ṛṣibhiḥ pṛthak ||10||

tat-tat-kāla-gato bhāvaḥ kṛṣṇasya lakṣyate hi yaḥ |

sa eva kathyate vijñair avatāro hareḥ kila ||11||

kenacid bhajyate kālaś caturviṁśatidhā vidā |

aṣṭādaśa-vibhāge vā cāvatāra-vibhāgaśaḥ ||12||

māyayā ramaṇaṁ tucchaṁ kṛṣṇasya cit-svarūpiṇaḥ |

jīvasya tattva-vijñāne ramaṇaṁ tasya sammatam ||13||

chāyāyāḥ sūrya-sambhogo yathā na ghaṭate kvacit |

māyāyāḥ kṛṣṇa-sambhogas tathā na syāt kadācana ||14||

māyāśritasya jīvasya hṛdaye kṛṣṇa-bhāvanā |

kevalaṁ kṛpayā tasya nānyathā hi kadācana ||15||

śrī-kṛṣṇa-caritaṁ sākṣāt samādhi-darśitaṁ kila |

na tatra kalpanā mithyā netihāso jaḍāśritaḥ ||16||

vayaṁ tu caritaṁ tasya varṇayāmo samāsataḥ |

tattvataḥ kṛpayā kṛṣṇa-caitanyasya mahātmanaḥ ||17||

sarveṣām avatārāṇām artho bodhyo yathā mayā |

kevalaṁ kṛṣṇa-tattvasya cārtho vijñāpito'dhunā ||18||

vaiṣṇavāḥ sāra-sampannās tyaktvā vākyam alaṁ mama |

gṛhṇantu sāra-sampattiṁ śrī-kṛṣṇa-caritaṁ mudā ||19||

vayaṁ tu bahu-yatnena na śaktā deśa-kālataḥ |

samuddhartuṁ manīṣāṁ naḥ prapañca-pīḍitā yataḥ ||20||

tathāpi gauracandrasya kṛpā-vāri-niṣevaṇāt |

sarveṣāṁ hṛdaye kṛṣṇa-rasābhāvo nivartatām ||21||

iti śrī-kṛṣṇa-saṁhitāyām

avatāra-līlā-varṇanaṁ nāma

tṛtīyo'dhyāyaḥ

||3||

 --o)0(o--

(4)

### caturtho’dhyāyaḥ

## kṛṣṇa-līlā-varṇanam

yadā hi jīva-vijñānaṁ pūrṇam āsīn mahī-tale |

kramordhva-gati-rītyā ca dvāpare bhārate kila ||1||

tadā sattvaṁ viśuddhaṁ yad vasudeva itīritaḥ |

brahma-jñāna-vibhāge hi mathurāyām ajāyata ||2||

sātvatāṁ vaṁśa-sambhūto vasudevo mano-mayīm |

devakīm agrahīt kaṁsa-nāstikya-bhaginīṁ satīm ||3||

bhagavad-bhāva-sambhūteḥ śaṅkayā bhoja-pāṁśulaḥ |

arundhad dampatī tatra kārāgāre sudurmadaḥ ||4||

yaśaḥ-kīrty-ādayaḥ putrāḥ ṣaḍ āsan kramaśas tayoḥ |

te sarve nihatā bālye kaṁseneśa-virodhinā ||5||

jīva-tattvaṁ viśuddhaṁ yad bhagavad-dāsya-bhūṣaṇam |

tad eva bhagavān rāmaḥ saptame samajāyata ||6||

jñānāśraya-maye citte śuddha-jīvaḥ pravartate |

kaṁsasya kāryam āśaṅkya sa yāti vraja-mandiram ||7||

tathā śraddhā-maye citte rohiṇyāṁ ca viśaty asau |

devakī-garbha-nāśas tu jñāpitaś cābhavat tadā ||8||

aṣṭame bhagavān sākṣād aiśvaryākhyāṁ dadhat tanum |

prādurāsīn mahāvīryaḥ kaṁsa-dhvaṁsa-cikīrṣayā ||9||

vraja-bhūmiṁ tadānītaḥ svarūpeṇābhavad dhariḥ |

sandhinī-nirmitā sā tu viśvāso bhittir eva ca ||10||

na jñānaṁ na ca vairāgyaṁ tatra dṛśyaṁ bhavet kadā |

tatraiva nanda-gopaḥ syād ānanda iva mūrtimān ||11||

ullāsa-rūpiṇī tasya yaśodā sahadharmiṇī |

ajījanan mahāmāyāṁ yāṁ śaurir nītavān vrajāt ||12||

kramaśo vardhate kṛṣṇaḥ rāmeṇa saha gokule |

viśuddha-prema-sūryasya praśānta-kara-saṅkule ||13||

preritā pūtanā tatra kaṁsena bāla-ghātinī |

mātṛ-vyāja-svarūpā sā mamāra kṛṣṇa-tejasā ||14||

tarka-rūpas tṛṇāvartaḥ kṛṣṇa-bhāvān mamāra ha |

bhāravāhi-svarūpaṁ tu babhañja śakaṭaṁ hariḥ ||15||

ānanābhyantare kṛṣṇo mātre pradarśayan jagat |

adarśayad avidyāṁ hi cic-chaktir atipoṣikām ||16||

dṛṣṭvā ca bāla-cāpalyaṁ gopī sūllāsa-rūpiṇī |

bandhanāya manaś cakre rajjvā kṛṣṇasya sā vṛthā ||17||

na yasya parimāṇaṁ vai tasyaiva bandhanaṁ kila |

kevalaṁ prema-sūtreṇa cakāra nanda-gehinī ||18||

bāla-krīḍā-prasaṅgena kṛṣṇasya bandha-chedanam |

abhavad vārkṣa-bhāvāt tu nimeṣād deva-putrayoḥ ||19||

anena darśitaṁ sādhu-saṅgasya phalam uttamam |

devo'pi jaḍatāṁ yāti kukarma-nirato yadi ||20||

vatsānāṁ cāraṇe kṛṣṇaḥ sakhibhir yāti kānanam |

tathā vatsāsuraṁ hanti bāla-doṣam aghaṁ bhṛśam ||21||

tadā tu dharma-kāpaṭya-svarūpo baka-rūpa-dhṛk |

kṛṣṇeṇa śuddha-buddhena nihataḥ kaṁsa-pālitaḥ ||22||

agho'pi marditaḥ sarpo nṛśaṁsatva-svarūpakaḥ |

yamunā-puline kṛṣṇo bubhuje sakhibhis tadā ||23||

gopāla-bālakān vatsān corayitvā caturmukhaḥ |

kṛṣṇasya māyayā mugdho babhūva jagatāṁ vidhiḥ ||24||

anena darśitā kṛṣṇa-mādhurye prabhutā'malā |

na kṛṣṇo vidhi-bādhyo hi preyān kṛṣṇaḥ svataś citām || 25||

cid-acid-viśva-nāśo'pi kṛṣṇaiśvaryaṁ na kuṇṭhitam |

na ko'pi kṛṣṇa-sāmarthya-samudra-laṅghane kṣamaḥ ||26||

sthūla-buddhi-svarūpo'yaṁ gardabho dhenukāsuraḥ |

naṣṭo'bhūd baladevena śuddha-jīvena durmatiḥ ||27||

krūrātmā kālīyaḥ sarpaḥ salilaṁ cid-dravātmakam |

sanduṣya yāmunaṁ pāpo hariṇā lāñchito gataḥ ||28||

parampara-vivādātmā dāvānalo bhayaṅkaraḥ |

bhakṣito hariṇā sākṣād vraja-dhāma-śubhārthinā ||29||

pralambo jīva-cauras tu śuddhena śauriṇā hataḥ |

kaṁsena prerito duṣṭaḥ pracchanno bauddha-rūpa-dhṛk ||30||

iti śrī-kṛṣṇa-saṁhitāyāṁ

kṛṣṇa-līlā-varṇanaṁ nāma

caturtho'dhyāyaḥ

||4||

 --o)0(o--

(5)

### pancamo’dhyāyaḥ

## kṛṣṇa-līlā-varṇanam (2)

prīti-prāvṛṭ-samārambhe gopyo bhāvātmikās tadā |

kṛṣṇasya guṇa-gāne tu pramattās tā hari-priyāḥ ||1||

śrī-kṛṣṇa-veṇu-gītena vyākulās tā samārcayan |

yoga-māyāṁ mahā-devīṁ kṛṣṇa-lābhecchayā vraje ||2||

yeṣāṁ tu kṛṣṇa-dāsyecchā vartate balavattarā |

gopanīyaṁ na teṣāṁ hi svasmin vānyatra kiñcana ||3||

etad vai śikṣayan kṛṣṇo vastrāṇi vyaharan prabhuḥ |

dadarśānāvṛtaṁ cittaṁ rati-sthānam anāmayam ||4||

brāhmaṇāṁś ca jagannātho yajñānnaṁ samayācata |

brāhmaṇā na dadur bhaktaṁ varṇābhimānino yataḥ ||5||

veda-vāda-ratā viprāḥ karma-jñāna-parāyaṇāḥ |

vidhīnāṁ vāhakāḥ śaśvat kathaṁ kṛṣṇa-ratā hi te ||6||

teṣāṁ striyas tadāgatya śrī-kṛṣṇa-sannidhiṁ vane |

akurvann ātma-dānaṁ vai kṛṣṇāya paramātmane ||7||

etena darśitaṁ tattvaṁ jīvānāṁ sama-darśanam |

śrī-kṛṣṇa-prīti-sampattau jāti-buddhir na kāraṇam ||8||

narāṇāṁ varṇa-bhāgo hi sāmājika-vidhir mataḥ |

tyajan varṇāśramān dharman kṛṣṇārtham hi na doṣa-bhāk ||9||

indrasya karma-rūpasya niṣidhya yajñam utsavam |

varṣaṇāt plāvanāt tasya rarakṣa gokulaṁ hariḥ ||10||

etena jñāpitaṁ tattvaṁ kṛṣṇa-prītiṁ gatasya vai |

na kācid vartate śaṅkā viśva-nāśād akarmaṇaḥ ||11||

yeṣāṁ kṛṣṇaḥ samuddhartā teṣāṁ hantā na kaścana |

vidhīnāṁ na balaṁ teṣu bhaktānāṁ kutra bandhanam ||12||

viśvāsa-viṣaye ramye nadī cid-drava-rūpiṇī |

tasyāṁ tu pitaraṁ magnam uddhṛtya līlayā hariḥ ||13||

darśayāmāsa vaikuṇṭhaṁ gopebhyo harir ātmanaḥ |

aiśvaryaṁ kṛṣṇa-tattve tu sarvadā nihitaṁ kila ||14||

jīvānāṁ nitya-siddhānām anugatānām api priyaḥ |

akarod rāsa-līlāṁ vai prīti-tattva-prakāśikām ||15||

antardhāna-viyogena vardhayan smaram uttamam |

gopikā-rāsa-cakre tu nanarta kṛpayā hariḥ ||16||

jaḍātmake yathā viśve dhruvasyākarṣaṇāt kila |

bhramanti maṇḍalākārāḥ sa-sūryā graha-saṁkulāḥ ||17||

tathā cid-viṣaye kṛṣṇasyākarṣaṇa-balād api |

bhramanti nityaśo jīvāḥ śrī-kṛṣṇe madhyage sati ||18||

mahā-rāsa-vihāre'smin puruṣaḥ kṛṣṇa eva hi |

sarve nārī-gaṇās tatra bhogya-bhoktṛ-vicārataḥ ||19||

tatraiva paramārādhyā hlādinī kṛṣṇa-bhāsinī |

bhāvaiḥ sā rāsa-madhya-sthā sakhibhī rādhikāvṛtā ||20||

mahā-rāsa-vihārānte jala-krīḍā svabhāvataḥ |

vartate yamunāyāṁ vai drava-mayyāṁ satāṁ kila ||21||

mukty-ahi-grasta-nandas tu kṛṣṇena mocitas tadā |

yaśo-mūrdhā sudurdāntaḥ śaṅkhacūḍo hataḥ purā ||22||

ghoṭakātmā hatas tena keśī rājya-madāsuraḥ |

mathurāṁ gantu-kāmena kṛṣṇena kaṁsa-vairiṇā ||23||

ghaṭyānāṁ ghaṭako'krūro mathurām anayad dharim |

mallān hatvā hariḥ kaṁsaṁ sānujaṁ nipapāta ha ||24||

nāstikye vigate kaṁse svātantryam ugra-senakam |

tasyaiva pitaraṁ kṛṣṇaḥ kṛtavān kṣiti-pālakam ||25||

kaṁsa-bhāryā-dvayaṁ gatvā pitaraṁ magadhāśrayam |

karma-kāṇḍa-svarūpaṁ taṁ vaidhavyaṁ vinyavedayat ||26||

śrutvaitan māgadho rājā sva-sainya-parivāritaḥ |

saptadaśa-mahā-yuddhaṁ kṛtavān mathurā-pure ||27||

hariṇā marditaḥ so'pi gatvāṣṭadaśame raṇe |

arundhan mathurāṁ kṛṣṇo jagāma dvārakāṁ svakām ||28||

mathurāyāṁ vasan kṛṣṇo gurv-āśramāśrayāt tadā |

paṭhitvā sarva-śāstrāṇi dattavān suta-jīvanam ||29||

svataḥ-siddhasya kṛṣṇasya jñānaṁ sādhyaṁ bhaven na hi |

kevalaṁ nara-citteṣu tad-bhāvānāṁ kramodgatiḥ ||30||

kāminām api kṛṣṇe tu ratiḥ syān mala-saṁyutā |

sā ratiḥ kramaśaḥ prītir bhavatīha sunirmalā ||31||

kubjāyāḥ praṇaye tattvam etad vai darśitaṁ śubham |

vraja-bhāva-suśikṣārthaṁ gokule coddhavo gataḥ ||32||

pāṇḍavā dharma-śākhā hi kauravāś cetarāḥ smṛtāḥ |

pāṇḍavānāṁ tataḥ kṛṣṇo bāndhavaḥ kula-rakṣakaḥ ||33||

akrūraṁ bhagavān dūtaṁ prerayāmāsa hastinām |

dharmasya kuśalārthaṁ vai pāpināṁ trāṇa-kāmukaḥ ||34||

iti śrī-kṛṣṇa-saṁhitāyāṁ

kṛṣṇa-līlā-varṇanaṁ nāma

pañcamo'dhyāyaḥ

||5||

 --o)0(o--

(6)

### ṣaṣṭho’dhyāyaḥ

## kṛṣṇa-līlā-varṇanam (3)

karma-kāṇḍa-svarūpo'yaṁ māgadhaḥ kaṁsa-bāndhavaḥ |

rurodha mathurāṁ ramyāṁ brahma-jñāna-svarūpiṇī ||1||

māyayā bāndhavān kṛṣṇo nītavān dvārakāṁ purīm |

mlecchatā-yavanaṁ hitvā sa-rāmo gatavān hariḥ ||2||

mucukundaṁ mahārājaṁ mukti-mārgādhikāriṇam |

padāhanad durācāras tasya tejohatas tadā ||3||

aiśvarya-jñāna-mayyāṁ vai dvārakāyāṁ gato hariḥ |

uvāha rukmiṇīṁ devīṁ paramaiśvarya-rūpiṇīm ||4||

pradyumnaḥ kāma-rūpo vai jātas tasyāḥ hṛtas tadā |

māyā-rūpeṇa daityena śambareṇa durātmanā ||5||

svapatnyā rati-devyā saḥ śikṣitaḥ paravīrahā |

nihatya śambaraṁ kāmo dvārakāṁ gatavāṁs tadā ||6||

māna-mayyāś ca rādhāyāḥ satyabhāmāṁ kalāṁ śubhām |

upayeme hariḥ prītyā maṇy-uddhāra-cchalena ca ||7||

mādhurya-hlādinī-śakteḥ praticchāyā svarūpakāḥ |

rukmiṇyādyā mahiṣyo'ṣṭa kṛṣṇasyāntaḥ-pure kila ||8||

aiśvarye phalavān kṛṣṇaḥ santater vistṛtir yataḥ |

sātvatāṁ vaṁśa-saṁvṛddhiḥ dvārakāyāṁ satāṁ hṛdi ||9||

sthūlārtha-bodhake granthe na teṣām artha-nirṇayaḥ |

pṛthag-rūpeṇa kartavyaḥ sudhiyaḥ prathayantu tat ||10||

advaita-rūpiṇaṁ daityaṁ hatvā kāśīṁ ramā-patiḥ |

hara-dhāmādahat kṛṣṇas tad-duṣṭa-mata-pīṭhakam ||11||

bhaumabuddhimayaṁ bhaumaṁ hatvā sa garuḍāsanaḥ |

uddhṛtya ramaṇīvṛndamupayeme priyaḥ satām ||12||

ghāṭayitvā jarāsandhaṁ bhīmena dharma-bhrātṛṇā |

amocayad bhūmi-pālān karma-pāśasya bandhanāt ||13||

yajñe ca dharma-putrasya labdhvā pūjām aśeṣataḥ |

cakarta śiśupālasya śiraḥ sandveṣṭur ātmanaḥ ||14||

kurukṣetra-raṇe kṛṣṇo dharā-bhāraṁ nivartya saḥ |

samāja-rakṣaṇaṁ kāryam akarot karuṇā-mayaḥ ||15||

sarvāsāṁ mahiṣīṇāṁ ca pratisadma hariṁ muniḥ |

dṛṣṭvā ca nārado'gacchad vismayaṁ tattva-nirṇaye ||16||

kadarya-bhāva-rūpaḥ sa dantavakro hatas tadā |

subhadrāṁ dharma-bhrātre hi narāya dattavān prabhuḥ ||17||

śālvamāyāṁ nāśayitvā rarakṣa dvārakāṁ purīm |

nṛgaṁ tu kṛkalāsatvāt karma-pāśād amocayat ||18||

sudāmnā prīti-dattaṁ ca taṇḍulaṁ bhuktavān hariḥ |

pāṣaṇḍānāṁ pradattena miṣṭena na tathā sukhī ||19||

balo'pi śuddha-jīvo'yaṁ kṛṣṇa-prema-vaśaṁ gataḥ |

avadhīd dividaṁ mūḍhaṁ nirīśvara-pramodakam ||20||

sva-saṁvin-nirmite dhāmni hṛd-gate rohiṇī-sutaḥ |

gopībhir bhāva-rūpābhī reme bṛhad-vanāntare ||21||

bhaktānāṁ hṛdaye śaśvat kṛṣṇa-līlā pravartate |

naṭo'pi sva-puraṁ yāti bhaktānāṁ jīvanātyaye ||22||

kṛṣṇecchā kāla-rūpā sā yādavān bhāva-rūpakān |

nivartya raṅgataḥ sādhvī dvārakāṁ plāvayat tadā ||23||

prabhāse bhagavaj-jñāne jarākrāntān kalevarān |

paraspara-vivādena mocayāmāsa nandinī ||24||

kṛṣṇa-bhāva-svarūpo'pi jarākrāntāt kalevarāt |

nirgato gokulaṁ prāpto mahimni sve mahīyate ||25||

iti śrī-kṛṣṇa-saṁhitāyāṁ

kṛṣṇa-līlā-varṇanaṁ nāma

ṣaṣṭho'dhyāyaḥ

||6||

 --o)0(o--

(7)

### saptamo’dhyāyaḥ

## kṛṣṇa-līlā-tattva-vicāraḥ

eṣā līlā vibhor nityā goloke śuddha-dhāmani |

svarūpa-bhāva-sampannā cid-rūpa-vartinī kila ||1||

jīve sāmbandhikī seyaṁ deśa-kāla-vicārataḥ |

pravarteta dvidhā sā'pi pātra-bheda-kramād iha ||2||

vyakti-niṣṭhā bhaved ekā sarva-niṣṭhā'parā matā |

bhaktimad dhṛdaye sā tu vyakti-niṣṭhā prakāśate ||3||

yā līlā sarva-niṣṭhā tu samāja-jñāna-vardhanāt |

nārada-vyāsa-citteṣu dvāpare sā pravartitā ||4||

dvārakāyāṁ hariḥ pūrṇo madhye pūrṇataraḥ smṛtaḥ |

mathurāyāṁ vijānīyād vraje pūrṇatamaḥ prabhuḥ ||5||

pūrṇatvaṁ kalpitaṁ kṛṣṇe mādhurya-śuddhatā-kramāt |

vraja-līlā-vilāso hi jīvānāṁ śreṣṭha-bhāvanā ||6||

gopikā-ramaṇaṁ tasya bhāvānāṁ śreṣṭha ucyate |

śrī-rādhā-ramaṇaṁ tatra sarvordhva-bhāvanā matā ||7||

etasya rasa-rūpasya bhāvasya cid-gatasya ca |

āsvādana-parā ye tu te narā nitya-dharminaḥ ||8||

sāmānya-vākya-yoge tu rasānāṁ kutra vistṛtiḥ |

ato vai kavibhiḥ kṛṣṇa-līlā-tattvaṁ vitanyate ||9||

īśo dhyāto bṛhaj jñātaṁ yajñeśo yajitas tathā |

na rāti paramānandaṁ yathā kṛṣṇaḥ prasevitaḥ ||10||

vidanti tattvataḥ kṛṣṇaṁ paṭhitvedaṁ suvaiṣṇavāḥ |

labhante tat phalaṁ yat tu labhed bhāgavate naraḥ ||11||

iti śrī-kṛṣṇa-saṁhitāyāṁ

kṛṣṇa-līlātattva-varṇanaṁ nāma

saptamo'dhyāyaḥ

||7||

 --o)0(o--

(8)

### aṣṭamo’dhyāyaḥ

## vraja-bhāva-vicāraḥ

atraiva vraja-bhāvānāṁ śreṣṭhyam uktam aśeṣataḥ |

mathurā-dvārakā-bhāvās teṣāṁ puṣṭikarā matāḥ ||1||

jīvasya maṅgalārthāya vraja-bhāvo vivicyate |

yad-bhāva-saṅgato jīvaś cāmṛtatvāya kalpate ||2||

anvaya-vyatirekābhyāṁ vivicyo'yaṁ mayādhunā |

anvayāt pañca sambandhāḥ śānta-dāsyādayaś ca ye ||3||

kecit tu vraja-rājasya dāsa-bhāgavatāḥ sadā |

apare sakhya-bhāvāḍhyāḥ śrīdāma-subalāadayaḥ ||4||

yaśodā-rohiṇī-nandāḥ vātsalya-bhāva-saṁsthitāḥ |

rādhādyāḥ kānta-bhāve tu vartante rāsa-maṇḍale ||5||

vṛndāvanaṁ vinā nāsti śuddha-sambandha-bhāvakaḥ |

ato vai śuddha-jīvānāṁ ramye vṛndāvane ratiḥ ||6||

tatraiva kānta-bhāvasya śreṣṭhatā śāstra-sammatā |

jīvasya nitya-dharmo'yaṁ bhagavad-bhogyatā matā ||7||

na tatra kuṇṭhatā kācit vartate jīvakṛṣṇayoḥ |

akhaṇḍa-paramānandaḥ sadā syāt prīti-rūpa-dhṛk ||8||

sambhoga-sukha-puṣṭy-arthaṁ vipralambho'pi sammataḥ |

mathurā-dvārakā-cintā vraja-bhāva-vivardhinī ||9||

prapañca-baddha-jīvānāṁ vaidha-dharmāśrayāt purā |

adhunā kṛṣṇa-samprāptau pārakīya-rasāśrayaḥ ||10||

śrī-gopī-bhāvam āśritya mañjarī-sevanaṁ tadā |

sakhīnāṁ saṅgatis tasmāt tasmād rādhā-padāśrayaḥ ||11||

tatraiva bhāva-bāhulyān mahābhāvo bhaved dhruvam |

tatraiva kṛṣṇa-sambhogaḥ sarvānanda-pradāyakaḥ ||12||

etasyāṁ vraja-bhāvānāṁ sampattau pratibandhakāḥ |

aṣṭādaśa-vidhāḥ santi śatravaḥ prīti-dūṣakāḥ ||13||

ādau duṣṭa-guru-prāptiḥ pūtanā stanya-dāyinī |

vātyā-rūpa-kutarkas tu tṛṇāvarta itīritaḥ ||14||

tṛtīye bhāra-vāhitvaṁ śakaṭaṁ buddhi-mardakam |

caturthe bāla-doṣāṇāṁ svarūpo vatsa-rūpa-dhṛk ||15||

pañcame dharma-kāpaṭyaṁ nāmāparādha-rūpakam |

baka-rūpī mahā-dhūrto vaiṣṇavānāṁ virodhakaḥ ||16||

tatraiva sampradāyānāṁ bāhya-liṅga-samādarāt |

dāmbhikānāṁ na sā prītiḥ kṛṣṇe vraja-nivāsini ||17||

nṛśaṁsatvaṁ pracaṇḍatvam aghāsura-svarūpakam |

ṣaṣṭhāparādha-rūpo'yaṁ vartate pratibandhakaḥ ||18||

bahu-śāstra-vicāreṇa yan moho vartate satām |

sa eva saptamo lakṣyo brahmaṇo mohane kila ||19||

dhenukaḥ sthūla-buddhiḥ syād gardabhas tāla-rodhakaḥ |

aṣṭame lakṣyate doṣaḥ sampradāye satāṁ mahān ||20||

indriyāṇi bhajanty eke tyaktvā vaidha-vidhiṁ śubham |

navame vṛṣabhās te'pi naśyante kṛṣṇa-tejasā ||21||

khalatā daśame lakṣyā kālīye sarpa-rūpake |

sampradāya-virodho'yaṁ dāvānalo vicintyate ||22||

pralambo dvādaśe cauryam ātmano brahma-vādinām |

praviṣṭaḥ kṛṣṇa-dāsye'pi vaiṣṇavānāṁ sutaskaraḥ ||23||

karmaṇaḥ phalam anvīkṣya devendrādi-prapūjanam |

trayodaśātmako doṣo varjanīyaḥ prayatnataḥ ||24||

cauryānṛta-mayo doṣo vyomāsura-svarūpakaḥ |

śrī-kṛṣṇa-prīti-paryāptau narāṇāṁ pratibandhakaḥ ||25||

varuṇālaya-samprāptir nandasya citta-mādakam |

varjanīyaṁ sadā sadbhir vismṛtir hy ātmano yataḥ ||26||

pratiṣṭhā-paratā bhakti-cchalena bhoga-kāmanā |

śaṅkhacūḍa iti proktaḥ ṣoḍaśaḥ pratibandhakaḥ ||27||

ānanda-vardhane kiñcit sāyujyaṁ bhāsate hṛdi |

tan nanda-bhakṣakaḥ sarpas tena muktaḥ suvaiṣṇavaḥ ||28||

bhakti-tejaḥ-samṛddhyā tu svotkarṣa-jñānavān naraḥ |

kadācid duṣṭa-buddhyā tu keśighnam avamanyate ||29||

doṣāś cāṣṭādaśa hy ete bhaktānāṁ śatravo hṛdi |

damanīyāḥ prayatnena kṛṣṇānanda-niṣevinā ||30||

jñānināṁ māthurā doṣāḥ karmiṇāṁ pura-vartinaḥ |

varjanīyāḥ sadā kintu bhaktānāṁ vraja-dūṣakāḥ ||31||

iti śrī-kṛṣṇa-saṁhitāyāṁ

vraja-bhāvānām anvayavyatirekavicāro nāma

aṣṭamo'dhyāyaḥ

||8||

 --o)0(o--

(9)

### navamo’dhyāyaḥ

## kṛṣṇāpti-varṇanam

vyāsena vraja-līlāyāṁ nitya-tattvaṁ prakāśitam |

prapañca-janitaṁ jñānaṁ nāpnoti yat svarūpakam ||1||

jīvasya siddha-sattāyāṁ bhāsate tattvam uttamam |

dūratā-rahite śuddhe samādhau nirvikalpake ||2||

māyā-sūtasya viśvasya cic-chāyatvāt samānatā |

cic-chakty-āviṣkṛte kārye samādhāv api cātmani ||3||

tasmāt tu vraja-bhāvānāṁ kṛṣṇa-nāma-guṇātmanām |

guṇair jāḍyātmakaiḥ śaśvat sādṛśyam upalakṣyate ||4||

sva-prakāśa-svabhāvo'yaṁ samādhiḥ kathyate budhaiḥ |

atisūkṣma-svarūpatvāt saṁśayāt sa vilupyate ||5||

vayaṁ tu saṁśayaṁ tyaktvā paśyāmas tattvam uttamam |

vṛndāvanāntare ramye śrī-kṛṣṇa-rūpa-saubhagam ||6||

nara-bhāva-svarūpo'yaṁ cit-tattva-pratipoṣakaḥ |

snigdha-śyāmātmako varṇaḥ sarvānanda-vivardhakaḥ ||7||

tri-tattva-bhaṅgimā-yukto rājīva-nayanānvitaḥ |

śikhi-piccha-dharaḥ śrīmān vana-mālā-vibhūṣitaḥ ||8||

pītāmbaraḥ suveśāḍhyo vaṁśī-nyasta-mukhāmbujaḥ |

yamunā-puline ramye kadamba-talam āśritaḥ ||9||

etena cit-svarūpeṇa lakṣaṇena jagat-patiḥ |

lakṣito nandajaḥ kṛṣṇo vaiṣṇavena samādhinā ||10||

ākarṣaṇa-svarūpeṇa vaṁśī-gītena sundaraḥ |

mādayan viśvam etad vai gopīnām aharan manaḥ ||11||

jātyādi-mada-vibhrāntyā kṛṣṇāptir durhṛdāṁ kutaḥ |

gopīnāṁ kevalaṁ kṛṣṇaś cittam ākarṣaṇe kṣamaḥ ||12||

gopī-bhāvātmakāḥ siddhāḥ sādhakās tad-anukṛteḥ |

dvividhāḥ sādhavo jñeyāḥ paramārtha-vidā sadā ||13||

saṁsṛtau bhramatāṁ karṇe praviṣṭaṁ kṛṣṇa-gītakam |

balād ākarṣayaṁś cittam uttamān kurute hi tān ||14||

puṁbhāve vigate śīghraṁ strī-bhāvo jāyate tadā |

pūrva-rāgo bhavet teṣām unmāda-lakṣaṇānvitaḥ ||15||

śrutvā kṛṣṇa-guṇaṁ tatra darśakād dhi punaḥ punaḥ |

citritaṁ rūpam anvīkṣya vardhate lālasā bhṛśam ||16||

prathamaṁ sahajaṁ jñānaṁ dvitīyaṁ śāstra-varṇanam |

tṛtīyaṁ kauśalaṁ viśve kṛṣṇasya ceśa-rūpiṇaḥ ||17||

vraja-bhāvāśraye kṛṣṇe śraddhā tu rāga-rūpakā |

tasmāt saṅgo'tha sādhūnāṁ vartate vraja-vāsinām ||18||

kadācid abhisāraḥ syād yamunā-taṭa-sannidhau |

ghaṭate milanaṁ tatra kāntena sahitaṁ śubham ||19||

kṛṣṇa-saṅgāt parānandaḥ svabhāvena pravartate |

pūrvāśritaṁ sukhaṁ gārhyaṁ tat-kṣaṇād goṣpadāyate ||20||

vardhate paramānando hṛdaye ca dine dine |

ātmanāmātmani preṣṭhe nitya-nūtana-vigrahe ||21||

cid-ānandasya jīvasya saccid-ānanda-vigrahe |

yā'nuraktiḥ svataḥ-siddhā sā ratiḥ prīti-bījakam ||22||

sā ratī rasam āśritya vardhate rasa-rūpa-dhṛk |

rasaḥ pañca-vidho mukhyaḥ gauṇaḥ sapta-vidhas tathā ||23||

śānta-dāsyādayo mukhyāḥ sambandha-bhāva-rūpakāḥ |

rasā vīrādayo gauṇāḥ sambandhotthāḥ svabhāvataḥ ||24||

rasa-rūpam avāpyeyaṁ ratir bhāti svarūpataḥ |

vibhāvair anubhāvaiś ca sāttvikair vyabhicāribhiḥ ||25||

eṣā kṛṣṇa-ratiḥ sthāyī bhāvo bhakti-raso bhaved |

baddhe bhakti-svarūpā sā mukte sā prīti-rūpiṇī ||26||

mukte sā vartate nityā baddhe sā sādhitā bhavet |

nitya-siddhasya bhāvasya prākaṭyaṁ hṛdi sādhyatā ||27||

ādarśāc cin-mayād viśvāt samprāptaṁ susamādhinā |

sahajena mahābhāgair vyāsādibhir idaṁ matam || 28||

mahā-bhāvāvirbhāvo mahā-rāsāvadhiḥ kriyā |

nitya-siddhasya jīvasya nitya-siddhe parātmani ||29||

etāvaj jaḍa-janyānāṁ vākyānāṁ caramā gatiḥ |

yad-ūrdhvaṁ vartate tan no samādhau paridṛśyatām ||30||

iti śrī-kṛṣṇa-saṁhitāyāṁ

kṛṣṇāpti-varṇanaṁ nāma

navamo'dhyāyaḥ

||9||

 --o)0(o--

(10)

### dasamo’dhyāyaḥ

## kṛṣṇāpta-jana-caritram

yeṣāṁ rāgoditaḥ kṛṣṇe śraddhā vā vimaloditā |

teṣām ācaraṇaṁ śuddhaṁ sarvatra paridṛśyate ||1||

aśuddhācaraṇe teṣām aśraddhā vartate svataḥ |

prapañca-viṣayād rāgo vaikuṇṭhābhimukho yataḥ ||2||

adhikāra-vicāreṇa guṇa-doṣau vivicyate |

tyajanti satataṁ vādān śuṣka-tarkānanātmakān ||3||

sampradāya-vivādeṣu bāhya-liṅgādiṣu kvacit |

na dviṣanti na sajjante prayojana-parāyaṇāḥ ||4||

tat karma hari-toṣaṁ yat sā vidyā tan-matir yayā |

smṛtvaitan niyataṁ kāryaṁ sādhayanti manīṣiṇaḥ ||5||

jīvane maraṇe vāpi buddhis teṣāṁ na muhyati |

dhīrā namra-svabhāvāś ca sarva-bhūta-hite ratāḥ ||6||

ātmā śuddhaḥ kevalas tu mano jāḍyodbhavaṁ dhruvam |

dehaṁ prāpañcikaṁ śaśvad etat teṣāṁ nirūpitam || 7||

jīvaś cid-bhagavad-dāsaḥ prīti-dharmātmakaḥ sadā |

prākṛte vartamāno'yaṁ bhakti-yoga-samanvitaḥ ||8||

jñātvaitad vraja-bhāvāḍhyā vaikuṇṭha-sthāḥ sadātmani |

bhajanti sarvadā kṛṣṇaṁ sac-cid-ānanda-vigraham || 9||

cit-sattve prema-bāhulyāl liṅga-dehe mano-maye |

miśra-bhāva-gatā sā tu prītir utplāvitā satī ||10||

prīti-kāryam ato baddhe mano-mayam itīkṣitam |

punas tad-vyāpitaṁ dehe pratyag-bhāva-samanvitam ||11||

sāra-grāhī bhajan kṛṣṇaṁ yoṣid-bhāvāśrite'tmani |

vīravat kurute bāhye śārīraṁ karma nityaśaḥ ||12||

puruṣeṣu mahā-vīro yoṣitsu puruṣas tathā |

samājeṣu mahābhijño bālakeṣu suśikṣakaḥ ||13||

artha-śāstra-vidāṁ śreṣṭhaḥ paramārtha-prayojakaḥ |

śānti-saṁsthāpako yuddhe pāpināṁ citta-śodhakaḥ ||14||

bāhulyāt prema-sampatteḥ sa kadācij jana-priyaḥ |

antaraṅgaṁ bhajaty eva rahasyaṁ rahasi sthitaḥ ||15||

kadāhaṁ śrī-vrajāraṇye yamunā-taṭam āśritaḥ |

bhajāmi sac-cid-ānandaṁ sāra-grāhi-janānvitaḥ ||16||

sāra-grāhi-vaiṣṇavānāṁ padāśrayaḥ sadāstu me |

yat-kṛpā-leśa-mātreṇa sāra-grāhī bhaven naraḥ ||17||

vaiṣṇavāḥ komala-śraddhā madhyamāś cottamās tathā |

grantham etat samāsādya modantāṁ kṛṣṇa-prītaye ||18||

paramārtha-vicāre'smin bāhya-doṣa-vicārataḥ |

na kadācid dhata-śraddhaḥ sāra-grāhi-jano bhavet ||19||

aṣṭādaśa-śate śāke bhadrake datta-vaṁśajaḥ |

kedāro'racayac chāstram idaṁ sādhu-jana-priyam ||20||

iti śrī-kṛṣṇa-saṁhitāyāṁ

kṛṣṇāpta-jana-caritra-varṇanaṁ nāma

daśamo'dhyāyaḥ

||10||

.o hariḥ hariḥ hariḥ .o